Tiistaina Mestarien liigan karsinnat voitolla aloittanut HJK tiedotti pelaajahankinnasta.

HJK on tehnyt sopimuksen laitapuolustaja Mikko Sumusalon kanssa, tiedottaa seura verkkosivuillaan.

Sumusalon, 28, sopimus kattaa tämän kauden ja siihen sisältyy optio ensi kaudesta.

– Meillä oli tähän rooliin tarvetta ja on hienoa, että Mikko tulee takaisin Klubiin. Sumusalolla on edelleen paljon potentiaalia ja uskon, että hänellä on mahdollisuudet nousta takaisin maajoukkuerinkiin, HJK:n urheilujohtaja Juho Rantala kommentoi.

Sumusalo on pelannut HJK:n junioreissa vuodesta 2000. HJK:n edustusjoukkueessa puolustaja pelasi vuosina 2009–2013 ennen siirtymistään Saksaan RB Leipzigiin. Hän pelasi myös lainalla Hansa Rostockissa. Kaudesta 2016–2017 Sumusalo on pelannut Saksan kolmanneksi korkeimmalla sarjatasolla.

A-maajoukkueessa Sumusalo on pelannut kuusi ottelua.